Problema teknika f’kompjuter fiċ-ċentru tal-kontroll tat-traffiku tal-ajru fir-Renju Unit ħarbtet ħafna titjiriet f’bosta ajruporti madwar il-pajjiż, fosthom l-ajruporti kollha f’Londra. Dan minħabba li riżultat tal-ħsarat, kellu jingħalaq l-ispazju tal-ajru fuq Londra għal aktar minn siegħa. Il-ħsarat ġew rappurtati f’wieħed mill-kompjuters li jikkordina l-ajruplani kollha li jkunu fi triqthom lejn il-Kapitali Ingliża. Madankollu, wara siegħa l-problema ssolviet u t-titjiriet bdew itiru skont kif skedat. Aktar kmieni: Tħarbit fit-titjiriet minn Londra hekk kif l-ispazju tal-ajru huwa ristrett minħabba ħsara fil-kompjuter taċ-ċentru tal-kontroll tat-traffiku tal-ajru Ingliż. Jidher li hemm problema teknika fic-centru tal-kontroll Swanwick f’Hampshire u għalkemm l-ispazju tal-ajru baqa’ miftuħ dan huwa ristrett ħafna. Titjiriet minn l-ajruport ta’ Heathrow ittardjaw filwaqt li dawk mill-ajruport ta’ Gatwick baqgħu ma telqux. Ajruporti oħra fl-Ingilterra ukoll intlaqtu.